Document ID: /roh_data/filtered/fineweb-2-filterrobots_roh.jsonl.gz/40337

A Fiat Chrysler vegni reproschà d’avair installà ina software illegala en ils motors da diesel. Tenor mesiraziuns da l'Uffizi tudestg d'autos (KBA) tschenta la purificaziun da svapurs giu tar tscherts models suenter 22 minutas. In test da svapurs dura per regla 20 minutas. Las autoritads tudestgas hajan exprimì lur resalvas ha ditg ina pledadra da la cumissiun da l'UE. Els hajan dumandà repetidamain las autoritads talianas da vegnir cun respostas persvadentas.
Er las autoritads d'ambient dals Stadis Unids renfatscha al concern Fiat Chrysler d'avair duvrà software illegala en vehichels da diesel.
Il management da Fiat refusa energicamain questas renfatschas.
Il ministeri da traffic talian ha declerà la stad passada ch'el n'haja chattà naginas manipulaziuns da svapurs tar Fiat Chrysler.
RR novitads 09:00